Johann Gaudenz von Salis: Il poet sco general
Avant 200 onns ha il directori revoluziunar da la Svizra elegì il poet Johann Gaudenz von Salis-Seewis sco schef dal stab general

Da dr. Johann Ulrich Schlegel

Fin oz han ils critichers da la litteratura ed ils perscrutaders da l'istorgia da litteratura mo menziunà ina vart dal poet da las chanzuns sco «Bunt sind schon die Wälder, gelb die Stoppelfelder» u «Traute Heimat meiner Lieben, sinn ich still an dich zurück». Els han interpretà sias poesias senza prender resguard sin sias circumstanzas da vita. Da l'auter maun èn ses critichers, strusch ch'els han gì scuvert sia biografia, stads fitg surstads ch'il liricher e chantadur sensibel e grazius era stà ina giada in schuldà curaschus e cumbattant a la front. La germanistica e l'istorgia da la litteratura pli nova èn d'accord che gist il temp sco schuldà durant la guerra ha inspirà ed intimà Salis da scriver poesias. 

Dal protectur galant al cumbattant per il bainstar da tuts 
Il bab da Johann Gaudenz von Salis, Johann Ulrich von Salis, è stà pliras gia chau da la Lia da las diesch dretgiras e valeva sco il pli ritg um dal stadi. Per ses figl ha el engaschà ils megliers scolasts privats che han procurà per in'educaziun ed instrucziun excellenta. El ha laschà tscherner ses figl libramain la professiun. Ed il giuven Johann Gaudenz von Salis è sa decidì da daventar schuldà «en questa posiziun chatt’ins dapli senn ed onestadad ch'insanua auter ed ins po viver sco vair cristian e servir al proxim.» Johann Gaudenz von Salis è naschì ils 26 da december 1762 a Malans. El è creschì si en il temp prerevoluziunar. Da lez temp existiva anc la morala chavaleresc-cristiana ch'il schuldà protegia ses proxim e cunzunt ils pli flaivels da la direzza arbitraria da la natira nua che normalmain mo il ferm pudeva subsister. Cun questa persvasiun ha il poet servì sco uffizier al retg da la Frantscha. 
Novas relaziuns da proprietad han chaschunà grondas discrepanzas socialas e la funcziun dal schuldà sco simpel protectur n'aveva nagina muntada pli. Gia baud ha Salis cumenzà a s'orientar da nov. El ha cumenzà a spretschar la vita luxuriusa da la classa superiura ed ha chattà sia finamira: confurm als ideals en l'engaschament per la giustia da la revoluziun americana. E gist questa giustia mancava pli e pli fitg en l'Ancien régime nua ch'ina classa da la populaziun s'enritgiva a moda pli e pli extrema sin donn e cust dals auters. Cun l'entschatta da la Revoluziun franzosa ha Salis, il poet ed uffizier svizzer en Frantscha, survegnì ina nova schanza per giustifitgar sia professiun da schuldà. Il 1791 ha el declerà: «Ussa astg jau esser quai che jau era gia daditg, in defensur da la libertad e dals dretgs umans che fa diever da sias armas mo per il bainesser da tuts.» Quest confess pudeva valair per la Frantscha, ma betg per il Grischun. En Svizra ed en ses lieus associads han talas opiniuns chaschunà da lez temp gronda indignaziun. Pervia da fermas cuntraversas è il poet stà sfurzà da relativar questas remartgas. 

Return en ils embrugls da la patria 
Returnà en il Grischun è Salis entrà en il cussegl communal da sia vischnanca burgaisa da Malans. La situaziun politica en il territori da Maiavilla era avantagiusa per el. Las duas vischnancas sa posiziunavan cleramain cunter l'Austria. Cunzunt scolasts returnads da la Frantscha proclamavan dapi il 1792 cun pamflets la nova libertad ed instigavan cunter la partida conservativa che simpatisava cun ils Austriacs. Salis e sia partida liberala, numnads era patriots, èn s'engaschads per in'adesiun a la Svizra. El è vegnì elegì en il cussegl da scola ed il 1797 commember da la cumissiun militara e maister da masteranza a Cuira. Il temp dad embrugls politics ha manà il 1798 ad adina pli fermas turbulenzas. La regenza da la partida liberal-patriotica ch'era s'engaschada per ils dretgs da libertad e da l'uman e per in'adesiun a la Svizra, la Helvetica da quel temp, è sa retratga. Quai è stà il signal per l'Austria da marschar en il Grischun cun sustegn da las forzas reacziunaras. Ils liberals eran en privel da mort. Attatgas, depurtaziuns e rapiments d'ostagis faschevan part dal mintgadi. Era Salis n'ha pudì far auter che fugir. 

Carriera a l'inspectur general da las truppas revoluziunaras en Svizra 
Da quest temp era il poet e militar Salis gia ina persunalitad famusa ed uschia ha il directori helvetic cun sedia a Lucerna fatg in spezial bainvegni ad el ed als auters liberals pussants dal Grischun. Er a Turitg è el vegnì beneventà cordialmain dal prim general franzos Schauenburg che ha recumandà el al directori. Lez ha surdà al poet il november 1798 il post da l'inspectur general da las truppas dal chantun Turitg e l'avrigl 1799 era quel da l'inspectur general da Schaffusa. Salis era enconuschent per sias metodas diras e rigurusas, adina persvas da sia missiun. Cun success ha el supprimì las revoltas reacziunaras a Flawil ed en il Toggenburg. Ses schuldads avevan survegnì il cumond da puspè metter si dretg las plantas da la libertad. Schizunt ils spirituals stuevan sa participar cunter lur veglia al nov cult. Medemamain las autoritads da Turitg. Els n'avevan nagina schanza cunter il reschim militar helvetic, represchentà da Salis. Il general-poet aveva ina pussanza ed autoritad totala. Cun ina tactica da zutger e giaischla al reussivi dad engaschar la glieud per intents militars e politics. Gia disà cun ils rapiments d'ostagis politics e cun depurtaziuns en il Grischun, ha el cumenzà a far il medem a Turitg. Cumportaments sbagliads da las autoritads turitgaisas puniva el per exempel cun rapinar cussegliers communals. Ed el aveva success. 

Triumf e naufragi sco schef dal stab general 
Grazia a sia passiun per las finamiras revoluziunaras, als success e la gronda experientscha sco cumandant da la guerra è il poet svelt sa fatg in fitg bun num tar il directori. Or da questa vista para sia elecziun d'esser stada adequata ed objectiva. Ils 5 d'avrigl 1799 è Salis daventà schef dal stab general ed è restà quai radund dus mais en ina da las pli turbulentas fasas da guerra da la Svizra. 
Igl era in temp da revoltas permanentas. La glieud bandunava simplamain las truppas e gieva a chasa. Ils schuldads svizzers eran tut en tut nagins revoluziunaris, da quai chapivan els pauc. Inspiraziuns ideologicas eran resalvadas per in general-poet sco Salis. 
Lez prendeva era mesiras energicas entaifer la truppa ed era persvas da sias finamiras ideologicas. Cura ch'il «sergent Kocher» ha ristgà da dumandar il tutpussant Salis suenter in cumond «pertge ch'i saja insumma bun da far quai, el saja da l'idea che quai saja nunnecessari», ha il general cumandà a ses sbirs d'immediat stgarpar davent al sutuffizier l'unifurma e da surdar el a la dretgira da guerra per la sentenzia. 
Sch'ins s'imaginescha che questa episoda è succedida davant ils egls da l'entira truppa e che questa moda dal general da tractar sia glieud sto avair spaventà mintga schuldà, èsi cler a mintgin che Salis era in cumandant che aveva enta pugn sia armada. 
Sco schef dal stab general dentant era el ussa sfurzà da lavurar oravant tut en biro. E qua, nua ch'el aveva da s'occupar cun la teoria, d'elavurar mesiras e cumbinaziuns, da planisar la guerra, ha il poet disditg. El era il cumbattant curaschus en la battaglia. Il poet Salis era in realist sco quai ch'il grond filosof spagnol Ortega y Gasset ha declerà ina gia a maun dal liricher che registrescha im-mediat la realitad ed exprima lura quella en vers. 
En la battaglia da Turitg il zercladur 1799 chattain nus Salis cunzunt da la vart da Massénas, il successur da Schauenburg, savens là nua ch'igl era il pli privlus. Qua aveva el abilitads particularas. Il cumissari da la regenza Kuhn è sa lamentà: «Salis è in um brav ed onest, ma betg en il dretg post. El fiss à.meglier sco adjutant general (= cumandant d'ina armada, l'autur). Ma sco schef da l'Etat-major na vala el nagut.» Pli tard discurra Kuhn schizunt da la «nullitad» e da «l'inactivitad» dal schef dal stab general. Igl è remartgabel ch'era las opiniuns dad auters generals sco per exempel da general Keller eran identicas cun quella da Kuhn. 

Il liberal classic sco servient dal stadi 
Igl è caracteristic che la funtauna dal talent poetic da Salis era gist il cumbat da mintga di. Perquai n'è el mai stà in teoreticher e mai in planisader en la solitariadad d'in biro. Il senn da sia vita ha el chattà en la pratica sco servient da l'armada e dal stadi. Suenter l'adesiun dal Grischun a la Svizra è il poet stà dapi il 1801 represchentant da ses chantun en il cussegl legislativ a Berna ed a partir dal 1803 commember da la dretgira suprema. Cun success 
s'engaschava el en uffizis da la confederaziun e dal chantun ed era adina il center illuster da persunas renumadas da la scienza, da l'art e da la cultura. En Salis vesev'ins il poet da renum mundial ed il sulet liberal da sia schlattaina, ina persunalitad ch’enconuscheva persunalmain era Schiller e Goethe. Ils 29 da schaner 1834 è il general-poet mort en la vegliadetgna da 71 onns en ses chastè Bothmar a Malans.